Gandia ret un emotiu homenatge a Antonia Estrugo, Raquel Llopis i Emiliana Gila amb motiu del 8M
01 març 2025

## Gandia ret un emotiu homenatge a Antonia Estrugo, Raquel Llopis i Emiliana Gila amb motiu del 8M01 març 2025Última actualització: 01 març 2025

![](../gestion/img/da044d15a6f13ec9521a5bbe0495a6d7de97a7ff75bf3b8b7ac140717b59fd43.jpg)  
  

El **Teatre Serrano** va acollir ahir l’**Acte d’Homenatge a les Dones**, una emotiva celebració organitzada per l’Ajuntament de Gandia en la qual s’ha reconegut la trajectòria de **Antonia Estrugo, Raquel Llopis i Emiliana Gila**. Tres dones que han contribuït al desenvolupament de la ciutat en diferents àmbits. La iniciativa s’emmarca dins del programa d’activitats organitzades pel Consistori amb motiu del **8 de març, Dia Internacional de la Dona**.

L’alcalde de Gandia, **José Manuel Prieto**, va destacar en la seua intervenció la importància de visibilitzar el paper de les dones que, des del seu entorn més pròxim, han lluitat per la igualtat i la justícia social: _“Hui, amb aquest acte, mostrem el nostre profund agraïment a tres dones, la valentia i implicació de les quals han fet de Gandia una societat més digna. Fem un merescut reconeixement a tres dones per ser un estímul per a altres dones”_.

L’homenatge va comptar amb la presència de la **regidora d’Igualtat,** **Maribel Codina**, membres de la Corporació Municipal, representants de col·lectius socials i de la societat civil gandiana.

### **Tres referents de la ciutat**

L’acte va posar en valor la història de **Antonia Estrugo**, una dona que, després d’un dur revés en la seua vida, va saber reinventar-se i convertir-se en una empresària d’èxit per a tirar avant la seua família i que s’ha convertit en un referent en el món associatiu liderant l’**Associació d’Empresaris de la Safor (AES)**.

També es va reconéixer a **Emiliana Gila**, una apassionada de l’escriptura i referent en el barri del Raval, que amb esforç ha convertit el seu amor per les lletres en un testimoni inspirador.

Finalment, es va retre homenatge a **Raquel Llopis**, pionera en el món marítim, que ha lluitat incansablement perquè les dones en el sector pesquer siguen visibles i reconegudes.

L’alcalde va subratllar que _“tenim l’obligació de promoure la igualtat real i d’oportunitats”_, i va incidir que la igualtat és un compromís de tota la societat: _“Gandia és una ciutat per a totes i tots, un espai on viure amb respecte i convivència”_.

L’acte va concloure amb un missatge d’unitat i compromís: _“Mentre existisquen desigualtats, continuarem avançant en el camí de la igualtat plena. I ho farem amb referents tan inspiradors com Antonia, Emiliana i Raquel”_.